ธพว.เปิดทาง กู้รับจำนำข้าว ตั้งเป้าพันล้าน
โพสต์ทูเดย์ &#8212; เอสเอ็มอีแบงก์เปิดทางโรงสีโกดัง กู้รับจำนำข้าวพันล้าน
22 ก.ย. 2552

โพสต์ทูเดย์ — เอสเอ็มอีแบงก์เปิดทางโรงสีโกดัง กู้รับจำนำข้าวพันล้าน
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ธนาคารได้ออก “สินเชื่อแฟกตอริงรับจำนำข้าวของรัฐบาล” เพื่อให้ความช่วยเหลือแก่ผู้ประกอบการที่เป็นคู่สัญญากับองค์การตลาดเพื่อเกษตรกร (อ.ต.ก.) และองค์กรคลังสินค้า (อคส.) รวมถึงกลุ่มธุรกิจผู้ให้เช่าโกดังและธุรกิจผู้ตรวจสอบคุณภาพข้าว (เซอร์เวเยอร์) ในโครงการรับจำนำข้าวของรัฐบาล ช่วยให้ผู้ประกอบการมีเงินทุนหมุนเวียนระหว่างรอรับเงิน 
ทั้งนี้ ธนาคารตั้งวงเงินสินเชื่อรวมของโครงการไว้ 1,000 ล้านบาท โดยผู้ประกอบการสามารถกู้ได้สูงสุดถึง 100 ล้านบาทต่อราย เป็นสินเชื่อแฟกตอริง ประเภทตั๋วสัญญาใช้เงิน (P/N) ระยะเวลาไม่เกิน 12 เดือน และหากยังไม่ได้รับชำระหนี้จากอ.ต.ก. และอคส. จะต่อตั๋วสัญญาใช้เงินให้อีกสูงสุดครั้งละ 180 วัน 
นายโสฬส กล่าวว่า ผู้ประกอบการคู่สัญญาฯ นำหนังสือรับรองภาระหนี้จากอ.ต.ก. และอคส.ในโครงการรับจำนำข้าวฤดูกาลปี 2551/2552 มาเป็นหลักประกัน โดยให้สินเชื่อสูงสุดถึง 80% ของหนี้การค้าที่นำมาโอนสิทธิ
“ผมได้มอบหมายให้ทีมงานเจ้าหน้าที่สินเชื่อสาขาเดินตลาดเชิงรุก เพื่อสอบถามความต้องการของผู้ประกอบการเป้าหมายทั้งในเขตภาคกลาง ภาคเหนือตอนล่าง และภาคอีสาน พบมีความต้องการใช้สินเชื่อไม่ต่ำกว่า 400 ราย คาดว่าอยู่ในวงเงิน 1,000-1,200 ล้านบาท โดยเฉพาะกลุ่มโรงสี” นายโสฬส กล่าว